Onsdag morgen klokken 07:01 kørte en 47-årig mandlig bilist galt. Det oplyser vagtchefen ved Nordjyllands Politi, Karsten Højrup. Den 47-årige bilist, som kommer fra Dronninglund-området, kom kørende langs Ved Stranden i Aalborg, da han pludselig fik et ildebefindende og mistede kontrollen over sin bil. Det resulterede i, at han kørte direkte ind i Radisson Blu Limfjord Hotel i Aalborg. - Bilisten kom til sig selv kort efter, og steg selv ud ad bilen, hvorefter han blev hentet af ambulancen og kørt til tjek på skadestuen, siger vagtchefen. Bilisten ramte hotellet med den forreste del af bilen, som har fået store skader foran. Hotellet har også fået en skade, som cirka er 30 centimeter lang. Ifølge vagtchefens oplysninger er bilisten uskadt.
En 47-årig mand fra Dronninglund-området fik et ildebefindende onsdag morgen og kørte direkte ind i Radisson Blu Limfjord Hotel i Aalborg.